text: [{"text_idx": "#000007", "text": "Taniela ena Qara ni Laione"}, {"text_idx": "#000008", "text": "OILEI! E vaka me leqataki vakalevu na bula i Taniela. Ia, era sega ni vakamavoataki koya na laione! O kila na vuna? O cei a biuti Taniela ina qara ni laione? Meda raica mada."}, {"text_idx": "#000009", "text": "E tui tiko kei Papiloni ena gauna oqo o Taraiase. E taleitaki Taniela vakalevu ni turaga vuku qai dau veikauaitaki. E digitaki koya sara ga o Taraiase me iliuliu levu ni nona matanitu. E vakavuna mera vuvutaki Taniela kina e so tale era vakaitutu ena matanitu. Ra qai nakita e dua na ka ca me baleti koya."}, {"text_idx": "#000010", "text": "Era lai kaya vei Taraiase: \u2018Keimami sa lomavata kemuni na tui mo ni bulia e dua na lawa, me kua ni dua na tamata e masu vua na nona kalou me oti mada e 30 na siga. Ia mera masu ga vei kemuni. Ke dua e talaidredre, me qai biu ina qara ni laione.\u2019 E sega ni kila o Taraiase se cava era vinakata kina me buli na lawa oya. Ia e nanuma o koya ni vinaka nodra vakatutu, mani vola sara e dua na kena lawa. Ia na lawa oqo sa na sega ni veisau rawa."}, {"text_idx": "#000011", "text": "Ni sa kila o Taniela na veika e baleta tiko na lawa, e lesu ina nona vale me lai masu, vaka ga a dau cakava e liu. Era kila na tamata ca ni na sega ni muduka o Taniela na nona dau masu vei Jiova. Ia era marau baleta nira nanuma ni sa na mana na nodra inaki ca."}, {"text_idx": "#000012", "text": "E rarawataka vakalevu o Taraiase ni sa qai kila na vuna era vakatura kina na lawa o ira na ilawalawa oqo. Ia sa sega ni rawa ni veisautaka, mani vakarota kina me biu o Taniela ina qara ni laione. Ia e vosa vei Taniela na tui qai kaya: \u2018Au vakanuinui vua na Kalou o qarava tiko me vakabulai iko.\u2019"}, {"text_idx": "#000013", "text": "E rarawa sara vakalevu o Taraiase qai sega ni moce rawa ena bogi oya. Ni qai mataka mai, sa cici yani ina qara ni laione. O rawa sara ga ni raici koya ni sa kacivi Taniela tiko. E kaya: \u2018I Taniela na tamata ni Kalou bula! E a vakabulai iko li na nomu Kalou mai vei ira na laione?\u2019"}, {"text_idx": "#000014", "text": "E sauma yani o Taniela: \u2018A tala mai na Kalou na nona agilosi qai sogota na gusudra na laione.\u2019"}, {"text_idx": "#000015", "text": "E marautaka vakalevu na tui qai vakarota me kau tani mai na qara ni laione o Taniela. Mera qai biu yani kina o ira na tamata ca era a bukiveretaki Taniela. Ni se bera mada ga nira tau vinaka yani i ra sa kati ira na laione, qai musuka na suidra taucoko."}, {"text_idx": "#000016", "text": "Sa qai vola o Tui Taraiase vei ira na lewe ni nona matanitu: \u2018Au sa vakarota mo ni rokova kece na Kalou i Taniela. E dau cakamana levu. A vakabulai Taniela mai vei ira na laione.\u2019"}, {"text_idx": "#000018", "text": "Na cava e biu kina ena qara ni laione o Taniela? Tabaka na yaca ena iVolatabu qai vulica e levu tale na ka me baleti Taniela."}]